Takéto opatrenia sú financované prostredníctvom vyváženého príspevku EÚ pre školy v súlade s medzivládnym dohovorom o Európskych školách. V súlade so záväzkami stanovenými v dohovore nie je do tejto žiadosti zahrnuté vybavenie a zariadenia, ktoré by mali financovať hostiteľské krajiny.

–Zabezpečenie budov (500 000 EUR): na zvýšenie bezpečnosti priestorov sú potrebné investície do infraštruktúry v budove súdu. Tento postup si vyžaduje architektonickú a technickú štúdiu s cieľom stanoviť presné potreby a poskytnúť odhad celkových nákladov.

–Posilnenie strážnej služby na zvýšenie bezpečnosti osôb a budov (500 000 EUR).

3.3.Európsky dvor audítorov

Navrhované zvýšenie prostriedkov pre oddiel V – Dvor audítorov predstavuje 2,1 mil. EUR, a to na:

–Prijatie ďalších bezpečnostných pracovníkov (zmluvných zamestnancov) na zvýšený dohľad nad tromi budovami Dvora audítorov (45 000 EUR).

–Vyslanie policajta z členského štátu, aby pracoval v bezpečnostnom tíme Dvora audítorov a vykonával úlohy súvisiace s cieľom podporiť bezpečnostné opatrenia Dvora audítorov (25 000 EUR).

–Zabezpečenie budov (2 000 000 EUR): v nadväznosti na komplexný bezpečnostný plán týkajúci sa budov Dvora audítorov budú potrebné značné investície vrátane výstavby obvodového oplotenia okolo areálu, ako aj zabezpečeného strediska pre vstup a akreditáciu, nového usporiadania pohybu osôb a vozidiel v areáli, inštalácie dodatočných kamier, nákupu nového softvéru na monitorovanie a kontrolu rizík, vybudovania novej miestnosti na bezpečnostnú kontrolu, inštalácie nového zabezpečeného vstupu do budovy K1 a výdavkov na riadenie projektov týkajúcich sa týchto prác.

3.4.Európsky hospodársky a sociálny výbor a Výbor regiónov

Kombinovaná žiadosť pre obidva výbory predstavuje celkovú sumu 712 605 EUR a zohľadňuje spoločné využívanie priestorov. Suma je rozdelená na 415 000 EUR pre EHSV a 297 605 pre VR. Celkovým výsledkom je zvýšenie kombinovaného rozpočtu na bezpečnosť pre obidva výbory v roku 2016 zo 4,2 mil. EUR na 4,9 mil. EUR.

Toto zvýšenie bude zahŕňať tieto položky:

–Modernizácia kontroly vstupu (260 000 EUR): existujúcu mechanickú kontrolu vstupu treba zmodernizovať, aby naďalej zaručovala, že prístup je povolený iba oprávneným osobám (poslancom a zamestnancom). Mechanickou kontrolou vstupu pri vchodoch a v určitých zónach sa ušetrí prijímanie ďalších zamestnancov.

–Zariadenia bezpečnostnej ochrany (20 000 EUR): v rámci posilňovania bezpečnosti sa požaduje ďalšie röntgenové zariadenie (kontrola batožiny, balíkov atď.), ako aj kamery prepojené na kamerový monitorovací systém s cieľom vizualizovať (prípadné podozrivé) pohyby.

–Ochrana a bezpečnosť budov (400 000 EUR): s cieľom chrániť a zabezpečovať vnútorné a vonkajšie priestory budov sú potrebné práce na fasáde budovy JDE. Okrem toho je dôležité lepšie chrániť okolie (zábranové stĺpiky), ako aj posilniť bezpečnosť vchodov a samotnej budovy.

–Žiadosť zahŕňa aj náklady na zamestnanie dvoch zmluvných zamestnancov na štyri mesiace (48 000 EUR) na posilnenie kapacity bezpečnostného tímu.

Po zohľadnení vplyvu úpravy plánu pracovných miest prostredníctvom článku 50 ods. 1 nariadenia o rozpočtových pravidlách sa však celkový vplyv na rozpočet Výboru regiónov veľmi mierne znížil (–15 395 EUR).

3.5.Európska služba pre vonkajšiu činnosť

Navrhované zvýšenie prostriedkov na oddiel X – Európska služba pre vonkajšiu činnosť predstavuje 2,5 mil. EUR a má pokryť výdavky na:

–Regionálnych bezpečnostných úradníkov (RSO) (525 000 EUR): výpočty posúdenia ohrozenia krajín svedčia o zreteľnom zhoršovaní na Blízkom východe a v severnej Afrike. Súčasní 34 regionálni bezpečnostní úradníci sa stávajú preťaženými, pretože počet krajín, ktoré patria do kategórií „závažného“, „vysokého“ a „kritického“ rizika, sa zvýšil z 26 na 33 krajín. Rozšírenie pokrytia tak, aby vo všetkých krajinách s „vysokým“ alebo „kritickým“ rizikom (Blízky východ, Sahel a iné) bol jeden regionálny bezpečnostný úradník, by si vyžiadalo 14 ďalších zmluvných zamestnancov pre 14 delegácií, v ktorých nie je v súčasnosti ani jeden regionálny bezpečnostný úradník. Šesť ďalších delegácií, ktoré už patria do kategórie „závažného rizika“, by pravdepodobne mohlo byť preklasifikovaných do kategórie „vysokého rizika“, a to v dôsledku poklesu cien ropy a komodít, hospodárskeho úpadku, zmeny režimu a zvyšovania rizík terorizmu. Vyžiadalo by si to ďalších šesť zmluvných zamestnancov. Z dôvodu opätovného otvorenia delegácie v Líbyi a na zabezpečenie krytia regionálnych bezpečnostných úradníkov chýbajúcich z dôvodu dovolenky, odbornej prípravy alebo choroby, budú potrební ďalší štyria regionálni bezpečnostní úradníci, čím sa ich celkový počet zvýši na 24 zmluvných zamestnancov. Požadovaná suma sa týka platov a nákladov na služobné cesty.

–Obrnené vozidlá (1 750 000 EUR): Zhoršujúca sa bezpečnostná situácia v súčasnosti vyžaduje poskytnutie obrnených vozidiel do ďalších delegácií, napríklad v Ugande (jedno vozidlo) a Gaziantepe (jedno vozidlo). Okrem toho bude treba vymeniť niektoré súčasné vozidlá a v niektorých prípadoch delegácia potrebuje ďalšie vozidlo na pokrytie zvýšeného používania. Toto sa týka situácie v Burundi, Etiópii, Mauritánii, Nigérii a Sudáne (jedno obrnené vozidlo pre každú krajinu). Náklady na ďalších sedem obrnených vozidiel predstavujú 1,75 mil. EUR.

–Zariadenia bezpečnostnej ochrany a práce spojené s miestnou infraštruktúrou bezpečnostnej ochrany (51 000 EUR): vo vysoko rizikových krajinách je minimálne desať delegácií, v ktorých by sa mali modernizovať zariadenia bezpečnostnej ochrany. Vykonávanie týchto bezpečnostných prác by mali sprevádzať miestne práce, ktoré by sa mali organizovať na úrovni delegácií; ide o strážnice, strážne bloky, cestné zátarasy a iné fyzické bariéry (protivýbuchové steny, ploty atď.). Na realizáciu by mali dohliadať zmluvní zamestnanci s príslušnými odbornými znalosťami a do rozpočtu musia byť zahrnuté aj výdavky súvisiace so služobnými cestami.